
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 29 septembrie 2009

PL .x. 423/2009


  AVIZ
asupra Propunerii legislative privind înfiinţarea unităţilor medicale ambulatorii mobile
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu Propunerea legislativă privind înfiinţarea unităţilor medicale ambulatorii mobile, trimisă cu adresa nr. PL.x. 423 din 16 septembrie 2009 şi înregistrată cu nr. 31/814 din 17 septembrie 2009.
Propunerea legislativă a fost respinsă de Senat în şedinţa din 9 septembrie 2009, în calitate de primă cameră sesizată.
Camera Deputaţilor este Cameră decizională în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.1 din Regulamentul Camerei Deputaţilor, republicat, cu modificările ulterioare.

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 29 septembrie  2009.

Proiectul de lege are ca obiect de reglementare înfiinţarea unităţilor medicale ambulatorii mobile, la nivel rural, prin autorităţile de sănătate publică judeţene aflate în subordinea şi coordonarea Ministerului Sănătăţii publice, în vederea îmbunătăţirii stării precare de sănătate a populaţiei din mediul rural.

Membrii comisiei au examinat proiectul de lege supus avizării, expunerea de motive, punctul de vedere al Guvernului, care nu susţine adoptarea acestei propuneri legislative, precum şi avizul favorabil cu observaţii şi propuneri al Consiliului Legislativ, aviz cu nr.471 din 12.05.2009.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei propuneri legislative, decizie motivată de faptul că iniţiatorii propunerii legislative nu precizează sursele financiare necesare aplicării măsurilor propuse, încălcându-se astfel dispoziţia art.138 alin. (5) din Constituţia României, republicată, care prevede că: “Nici o cheltuială bugetară nu poate fi aprobată fără stabilirea sursei de finanţare”. 
Activitatea acestor unităţi, dotările şi cheltuielile cu salariile personalului de specialitate şi ale celui auxiliar se propune a fi finanţată de la bugetul de stat.
În acelaşi sens, art.15 alin. (1) din Legea privind finanţele publice locale nr.500/2002, cu modificările ulterioare, prevede că: “În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”.

În raport de obiectul şi conţinutul reglementării,  propunerea legislativă  face parte din categoria legilor ordinare. 

                              PREŞEDINTE,                              SECRETAR,

                               Daniel Buda                              Gabriel Andronache

Consilier,

Rodica Penescu

